रणबीर कपूर के ट्रेनर शिवोहम से ले रहे ट्रेनिंग, रिकवरी के बाद योगा और एक्सरसाइज पर दे रहे ध्यान
Bollywood Actor Amitabh Bachchan Hire Fitness Trainer Shivoham. अमिताभ बच्चन हाल ही में अपनी इंजरी से रिकवर होकर काम पर वापस लौटे हैं। इस बीच एक्टर ने अपनी हेल्थ को ध्यान में रखते हुए नया फिटनेस ट्रेनर हायर कर लिया है
अमिताभ बच्चन हाल ही में अपनी इंजरी से रिकवर होकर काम पर वापस लौटे हैं। इस बीच एक्टर ने अपनी हेल्थ को ध्यान में रखते हुए नया फिटनेस ट्रेनर हायर कर लिया है। अमिताभ के नए फिटनेस ट्रेनर शिवोहम हैं, जो रणबीर कपूर, सुष्मिता सेन, जैकलीन और आयुष्मान खुराना समेत कई सेलेब्स को ट्रेन कर चुके हैं।
सोमवार शिवोहम ने एक पोस्ट शेयर की और उन्हें बतौर फिटनेस ट्रेनर हायर करने के लिए अमिताभ को शुक्रिया कहा। रिकवरी के बाद अमिताभ फिटनेस ट्रेनिंग के साथ-साथ योगा भी कर रहे हैं। इसके लिए उन्होंने योगा थेरेपिस्ट वृंदा को हायर किया है।
शिवोहम बोले- मुझे अपना फिटनेस कोच बनाने के लिए शुक्रिया 
शिवोहम ने अमिताभ बच्चन के साथ एक तस्वीर शेयर की,जिसमें वो उनके साथ पोज देते नजर आ रहे थे। पोस्ट में उन्होंने लिखा- 'जब द वन एंड ओनली मिस्टर अमिताभ बच्चन अपनी फिटनेस और तंदुरुस्ती के लिए आपसे ट्रेनिंग लेने के लिए राजी हो जाते हैं। यह एक फिटनेस कोच के रूप में अपने प्रोफेशन के लिए सालों की कड़ी मेहनत और समर्पण का नतीजा है।'
‘ट्रेनिंग हमारी लाइफ स्टाइल का हिस्सा है। इसमें उम्र की कोई बाधा नहीं है। इसके लिए मिस्टर बच्चन से बड़ा सबूत कुछ भी नहीं है। मुझ पर भरोसा करने और मुझे अपना फिजिकल फिटनेस कोच बनने की इजाजत देने के लिए आपका बहुत-बहुत शुक्रिया, सर।’ मेरी सिफारिश करने और हमेशा मुझपर विश्वास करने के लिए मेरे प्यार वृंदा को धन्यवाद।’
योगा थेरेपिस्ट से भी ट्रेनिंग ले रहे हैं अमिताभ 
बता दें कि अमिताभ न सिर्फ फिजिकल ट्रेनिंग पर फोकस कर रहे, बल्कि वो योगा भी कर रहे हैं। इसके लिए उन्होंने योगा थेरेपिस्ट वृंदा को हायर किया है।
वृंदा ने अमिताभ और शिवोहम के साथ फोटो शेयर करते हुए लिखा- ‘सेहत और फिटनेस का ध्यान रखना होगा। मन और सांस के सूक्ष्म स्तर से शरीर तक। योग और फिजिकल ट्रेनिंग दोनों के महत्व को जानने और अपनी फिटनेस के लिए हम पर भरोसा करने के लिए आपका बहुत-बहुत शुक्रिया।’
शुरू हुए KBC 15 के रजिस्ट्रेशन 
अमिताभ बच्चन के फेमस रियलिटी शो KBC 15 के रजिस्ट्रेशन 29 अप्रैल से शुरू हो चुके हैं। ऐसे में जल्द ही बिग बी हॉट सीट पर बैठ कंटेस्टेंट से सवाल पूछते नजर आएंगे। मेकर्स ने प्रोमो शेयर करते हुए सीजन की 15 के रजिस्ट्रेशन शुरू होने की अनाउंसमेंट की। हालांकि, शो को कब टेलीकास्ट किया जाएगा, इसे लेकर खास जानकारी सामने नहीं आई है।